کرزی وايي دده دفتر ته د ایران له خوا نه پیسې ورکول کیږي
کرزي د نیویارک ټایمز پرونۍ مقالې ته په خواب کې دا خبره کړې چې لیکلي یې وو ایران د کرزي اداري رئیس ته پیسې ورکوي.
ښاغلي کرزي وویل ایران دده دفتر ته په سوونو زره ډالره په مختلفو وختونو او مناسبتونو ورکړي دي. کرزي په کابل کې خبریالانو ته د دوشنبې په ورځ وویل چې اېران دده دفتر ته د حکومتي لگښتونو لپاره ٩٧٥ زره ډالر ورکړیدي. هغه وویل چې دا مسئله کومه پټه خبره نده او له هغو نغدو پیسو سره توپیر نلري چې د امریکا له خوا نه راکول کیږي. د ښاغلی کرزي تبصری د نېوېارک ټاېمز دهغی مقالې په ځواب کې وې چې وايی د هغه اداري رئیس عمر داوود زی له ایران نه پیسې ترلاسه کوي چې د هغه هېواد گټې په افغانستان کې او د افغانستان د جمهوري ریاست په ماڼۍ کې پرمخ بوزي. ښاغلي کرزي وویل چې داودزی دا پیسې د افغانستان د مشر د هدایاتو پر بنا ترلاسه کوي. نیویارک ټایمز د یوې نامعلومې منبع له قوله لیکي چې ایران له خپل نفوذ نه استفاده کوي چې د افغانستان د مشر او د امریکا او ناټو تر منځ درز پیدا کاندي. د ایران سفارت په افغانستان کې ددوشنبی په ورځ ددغه رپوټ په برخه کې د تبصرې په ترڅ کې هغه تمسخر امیز او توهینوونکی وباله. د نیویارک ټایمز ورځپاڼه لیکي چې د افغانستان جمهور رئیس او د هغه اداري رئیس دا پیسې د افغانستان د پارلمان وکیلانو، قومي مشرانو او د طالبانو قوماندانانو ته ورکړي چي د هغوی وفاداري لاسته راوړي. ورځپاڼه رپوټ ورکوي چې لویدیځو چارواکیو ددغو پیسو په باب وویل چې دا پیسې د جمهوري ریاست هغه بودیجه ده چې د سیاسی نفوذ د اخیستلو لپاره استعمالیږي. یوه افغان چارواکی ورځپاڼی ته وویل چې دی په دې عقیده دی چې داودزي ته هره دوېمه میاشت کې د یو ملېون یا دوه ملیونو ډالرو په شاوخواکې پیسې ور رسیږي. یوه دیپلومات د The Times ورځپاڼی ته وویل ځینی وخت ډیرې زیاتې پیسې چې تر ٦ ملیونو ډالرو پورې به رسېدلې په یو ځل هغوی ته ورکړل شويدي. د نیوېارک ټایمز په رپوټ کې ویل شویدي چې د افغانستان یوه پخواني چارواکي وویل داسې ښکاري چې دا پیسې د داودزي په دفتر کې په یوه صندوق کې ایښودل شویدي.